سفارة فرانسا فالمغرب علنات على زيادتها فعدد الرحلات اللي كتدير باش ترحل المواطنين ديالها اللي حاصلين فالمغرب، فعز أزمة فيروس كورونا المستجد. وحسب بلاغ للسفارة، أكدات بللي غدير 4 ديال الرحلات فالأسبوع للفرنسيين، من مطار كازا الدولي، وجوج من مطار مراكش. الرحلات الاستثنائية اللي غاتديرهم فرانسا غادي يكونو ابتداء من 4 ماي الجاي، وغيستفدو منها الفرنسيين اللي ضروري خاصهم يمشيو، لأسباب طبية أو لانهم خلاو قاصرين وحدهم ففرانسا وخاصهم يمشيو باش يقابلوهم، او بالنسبة للناس اللي تقاضاو ليهم الفلوس او كيخدمو ففرانسا ومهددين باش يجريو عليهم. وغتحدد السفارة والقنصليات العامة لاليسط ديال الناس اللي غيستفدو من هذ الرحلات، وهوما اللي غادي تبيع ليهم التذاكر، دون سواهم، واللي غيخصهم يدليو بوثائق كتبين احتياجهم لمغادرة المغرب فأقرب وقت. 
غدير 4 ديال الرحلات فالسيمانة.. هكا غادي ترحل فرانسا المواطنين ديالها اللي بقاو حاصلين فالمغرب